**Epik High** on eteläkorealainen vuonna 2001 perustettu hip hop -yhtye. Yhtyeen muodostavat kolme jäsentä: räppärit Tablo ja Mithra Jin sekä DJ Tukutz. Yhtye oli ensimmäisiä hiphopin valtavirtaan nostaneita artisteja Etelä-Koreassa. Epik High on tunnettu genrerajoja sekoittavasta musiikistaan sekä tiedostavista ja pohdiskelevista sanoituksistaan.

Yhtye on esiintynyt ympäri maailmaa, muun muassa USA:n Coachella-festivaaleilla. Vuoden 2019 kiertueellaan Epik High esiintyi myös Suomessa, Helsingin Circuksessa.

Historia
--------

Yhtye perustettiin Soulissa vuonna 2001, ja se julkaisi ensimmäisen albuminsa nimeltään *Map of the Human Soul* vuonna 2003 Woollim Entertainment -levy-yhtiön kautta. Sekä debyyttilevy että toinen albumi *Human Society* (2004) menestyivät hiphop-piireissä, mutta eivät juuri levinneet niiden ulkopuolelle. Kolmannen albumin nimeltään *Swan Songs* (2005) oli tarkoitus jäädä yhtyeen viimeiseksi. Levy kuitenkin sisälsi hittisinglen *Fly*, jonka avulla Epik High nousi nopeasti listoille ja valtakunnallisesti tunnettujen artistien joukkoon.. Levyn suosio poiki lisäksi esimerkiksi remix-levyn *Black Swan Songs* (2006). 

Yhtyeen seuraavat albumit *Remapping the Human Soul* (2007), *Pieces (Pt. One)* (2008) ja *Lovescream* (2008) kasvattivat bändin suosiota. Vuonna 2009 yhtye perusti oman levy-yhtiönsä Map the Soulin, jonka alaisuudessa he julkaisivat erikoisprojektit *Remixing The Human Soul* (2009) sekä kirja-albumin *魂: Map the Soul* (2009). Seuraavan tupla-albumin *[e]* (2009) suosio vei heidät lisäksi kiertueille myös Amerikkaan ja Japaniin. Levy koostui kahdesta osasta *[e]nergy* ja *[e]motion*. Vuonna 2010 yhtye palasi takaisin Woollim Entertainmentin kirjoille julkaisemaan albumin *Epilogue* (2010).

Yhtye oli virallisesti tauolla vuodesta 2010 vuoteen 2012, kun DJ Tukutz ja Mithra Jin suorittivat pakollista asepalvelustaan. Samoihin aikoihin vuonna 2010 Tablo joutui keskelle internetissä levitettyä huhu- ja salaliittokampanjaa. Tajinyo-nimisen foorumin jäsenet syyttivät Tabloa esimerkiksi yliopistotodistustensa väärentämisestä. Kampanja paisui suureksi salaliittoteoriaksi ja sitä puitiin valtakunnallisessa mediassa ja oikeudessa. Tablo todettiin lopulta täysin syyttömäksi. Aktiivisimpien fooruminkäyttäjien henkilöllisyydet selvitettiin, ja he joutuivat syytteeseen kunnianloukkauksesta. Skandaalin jälkimainingeissa 2011 Tablo julkaisi ensimmäisen soololevynsä. Vuonna 2022 Vice julkaisi skandaalia läpikäyvän ja analysoivan podcastin.

Epik High teki taukonsa jälkeen vuonna 2012 levytyssopimuksen YG Entertainmentin kanssa. Tämän levy-yhtiön alla he julkaisivat kolme albumia: *99* (2012), *Shoebox* (2014) sekä *We’ve Done Something Wonderful* (2017), joista jokainen menestyi kaupallisesti. Vuonna 2018 yhtye lähti YG Entertainmentilta ja perusti uudelleen oman levy-yhtiönsä. Vuonna 2019 Epik High julkaisi EP:n *Sleepless in \_\_\_\_\_\_\_\_\_\_.* Samana vuonna Epik High teki ensimmäisen kiertueensa Euroopassa.

Yhtyeen kymmenes kokopitkä albumi *Epik High Is Here* julkaistiin kahdessa osassa, ensimmäinen *Epik High Is Here 上 (Part 1)* tammikuussa 2021 ja toinen *Epik High Is Here 下 (Part 2)* alkuvuodesta 2022. Tätä seurasi USA:n kiertue keväällä 2022.

Jäsenet
-------

Yhtyeen muodostavat räppärit Tablo ja Mithra Jin sekä tuottaja-dj DJ Tukutz. Lisäksi yhtyeen levyillä esiintyy usein vierailevia artisteja. Yhtyeen kanssa ovat tehneet yhteistyötä esimerkiksi Younha, Nell ja IU.

Diskografia
-----------

### Studioalbumit

* *Map of the Human Soul* (2003)
* *High Society* (2004)
* *Swan Songs* (2005)
* *Black Swan Songs* (2006)
* *Remapping the Human Soul* (2007)
* *Pieces (Pt. One)* (2008)
* *魂 Map the Soul* (2009)
* *Remixing the Human Soul (Remixed by Planet Shiver)* (2009)
* *[e]motion* (2009)
* *[e]nergy* (2009)
* *Epilogue* (2010)
* *99* (2012)
* *Shoebox* (2014)
* *We’ve Done Something Wonderful* (2017)
* *Epik High Is Here 上 (Part 1)* (2021)
* *Epik High Is Here 下 (Part 2)* (2022)

### EP:t

* *Lovescream* (2008)
* *Sleepless in \_\_\_\_\_\_\_\_\_\_* (2019)

Lähteet
-------

1. 1 2 3 4 5  Lee, Madeline: The Noisey Guide to Korean Rap Pioneers Epik High *Vice.com*.  22.5.2015. Viitattu 3.5.2022. (englanniksi)
2. 1 2 3 4 5  Kim, Regina: 20 Years Strong After Two Decades, Epik High Is Still Here and Still Shaping the Future of Korean Music *Vanityfair.com*.  14.02.2022. Viitattu 3.5.2022. (englanniksi)
3. ↑  Kim, Regina: Epik High is Here for You *MTV.com*.  20.1.2021. Viitattu 3.5.2022. (englanniksi)
4. ↑  KoMe-World: Epik High saapuu maaliskuussa Suomeen. *KoME-World.com*.  21.1.2019. Viitattu 3.5.2022.
5. ↑  KoMe-World: Epik High (suomenkielinen artistisivu) *KoME-World.com*. Viitattu 3.5.2022.
6. ↑  Kwak, Kristine: ‘It’s a Full-Circle Moment’: Epik High on Their New Album and 2022 Tour Plans *Rollingstone.com*.  14.02.2022. Viitattu 3.5.2022. (englanniksi)
7. ↑  Spotify: Epik High *open.spotify.com*. Viitattu 3.5.2022. (englanniksi)
8. 1 2  YGfamily: Epik HIgh: About *ygfamily.com*. Viitattu 3.5.2022. (englanniksi)
9. ↑  KoMe-World: Epik High - Hon: Map the Soul *KoME-World.com*.  6.4.2009. Viitattu 3.5.2022. (englanniksi)
10. ↑  DFSB.kr: Epik High Map The Soul USA Tour 2009 *DFSB.kr*.  23.5.2009. Viitattu 3.5.2022. (englanniksi)
11. ↑  Garcia, Kathy Rose A.: Epik High Gets Serious About Music *Korea Times*.  26.4.2009. Viitattu 3.5.2022. (englanniksi)
12. 1 2  Discogs: Epik High: Discography *Discogs.com*. Viitattu 3.5.2022. (englanniksi)
13. ↑  Davis, Joshua: The Persecution of Daniel Lee *Stanford Magazine*.  July/August 2011. Viitattu 3.5.2022. (englanniksi)
14. ↑  Chin, Carmen: Epik High’s Tablo to tell his side of the Stanford controversy in new podcast series *NME.com*.  18.2.2022. Viitattu 3.5.2022. (englanniksi)
15. ↑  Tamar, Herman: Epik High On Going Independent And The State Of The South Korean Music Industry *Forbes.com*.  28.12.2018. Viitattu 3.5.2022. (englanniksi)
16. ↑  Lee, Min-Young: Hip-hop trio Epik High leaves YG Entertainment *Korea Times*.  3.10.2018. Viitattu 3.5.2022. (englanniksi)
17. ↑  Epik High *Epikhigh.com*. Viitattu 3.5.2022. (englanniksi)
18. ↑  Xiaolong: Epik High Embarks on a Europe Tour in March 2019 *Hellokpop.com*.  21.1.2019. Viitattu 3.5.2022. (englanniksi)
19. ↑  Tamar, Herman: Epik High’s Tablo Discusses Newly-Released ‘Sleepless In’ Album, Collaborating with BTS’ Suga, Crush & More *Billboard.com*.  20.1.2021. Viitattu 3.5.2022. (englanniksi)
20. ↑  Yeo, Gladys: Epik High reunite with Younha on new single ‘Gray So Gray’ *NME.com*.  14.2.2022. Viitattu 11.3.2019. (englanniksi)